钦定古今图书集成/明伦汇编/闺媛典/第105卷 > 皇清十一 > 郭正玉
## 钦定古今图书集成/明伦汇编/闺媛典/第105卷 > 皇清十一 > 郭正玉

按《光泽县志》：郭正玉，许字何国权。权病殁，正玉及笄方纳采。未几，闻讣奔丧，抚尸哀恸，袖出双指环，与权分佩，祝曰：“佩此以为黄泉相见验也。” 权尸陈一日，肢体犹温。玉疑能复生，取管引气通之，不活。随以汤沐殡殓，哭泣拜奠。阖棺毕，拭泪谓权父曰：“玉生死不去何氏，毋谓有异志也。请他日卜葬处，留一块土安骨足矣。” 翼日归，弃脂腻，废饮食，垢面蓬头求死，举室防护之。权父命婢子来探玉蹙容相告曰：“我旦暮死，以母弟相守不离，弗获明志。汝归，盍记我生辰为诵之郎君灵前，冀可寻于地下也。” 逾日，婢又来，玉云：“妇仪有制，年鞋进舅姑者。” 遂刺鞋。未数日，命仆持履献权，父为泪下。顷之，又令来。探玉默不语，携婢子密授以线一束，布数尺，命归，竟于薄晚闭门盥濯，投缳死，与权合葬。